Video: Werker bestuur ‘roekeloos’ tydens leeubesigtiging‘n Skermgreep uit die video. SANParke is hoogs ontsteld ná die oënskynlike roekelose optrede van ’n werknemer met ŉ bakkie tydens ’n onlangse leeubesigtiging in die Krugerwildtuin. Lede van die publiek het die onlangse voorval onder SANParke se aandag gebring toe ’n video van die voorval op sosiale media versprei is. Daar kan in die video gesien word hoe ’n haastige werknemer by ’n trop leeus en welpies in die pad probeer verbykom. Die leeus moet inderhaas padgee terwyl die bakkie deur die trop vleg. Die voorval het ten aanskoue van besoekers plaasgevind terwyl hulle foto’s van die trop geneem het. Dit is nie in dié stadium duidelik presies wanneer die voorval plaasgevind het nie. SANParke het die werknemer se optrede Dinsdag ten sterkste veroordeel en gesê dissiplinêre stappe sal gedoen word ná ’n interne ondersoek. “Hierdie gedrag is nie net onaanvaarbaar nie, maar strook ook nie met SANParke se protokolle by wildbesigtigings in die park nie. Hierdie soort gedrag deur werknemers of besoekers word nie aangemoedig nie,” lui ’n inskrywing. Persone wat die voorval gesien het, word nou aangeraai om ’n e-pos na [email protected] te stuur sodat hul verklaring geneem kan word. “Die datum, tyd en plek waar die voorval plaasgevind het, is van kardinale belang vir die ondersoek,” sê SANParke.